Asad Damashqda Britaniyadan tashrif buyurgan delegatsiyani qabul qildi

Suriya prezidenti Bashar Asad Damashqda Buyuk Britaniyadan tashrif buyurgan delegatsiyani qabul qildi. Bu haqda “RIA Novosti” xabar bermoqda.

SANA agentligining bildirishicha, delegatsiyaga lordlar va jamoat palatasi a’zolari, shuningdek, diniy arboblar va akademiklar kirgan. Ularning nomlari keltirilmayapti.
Ma’lum bo‘lishicha, delegatsiya a’zolari ushbu uchrashuv “Britaniya hukumatining Suriyada bo‘layotgan voqealarga munosabati yanglish ekanligini ko‘rsatishga yordam berishi mumkin”ligini ta’kidlagan.
Asad, o‘z navbatida, bunday tashriflar “vaziyatni oydinlashtirishi” hamda “G‘arb matbuoti soxtakorliklarini fosh qilishi” lozimligini aytgan.